FI Euroopan unionin virallinen lehti C 316/1

Euroopan unionin neuvoston ja neuvostossa kokoontuneiden Euroopan unionin jäsenvaltioiden hallitusten edustajien päätöslauselma uusista Eurooppalaisista vammaisuuden puitteista

2010/C 316/01

Euroopan unionin neuvosto ja neuvostossa kokoontuneet jäsenvaltioiden hallitusten edustajat,

OTTAEN HUOMIOON:

1. Euroopan unionista tehdyn sopimuksen 2 artiklan, jossa vahvistetaan, että unioni perustuu sellaisille arvoille kuin ihmisarvon kunnioittaminen, vapaus ja ihmisoikeuksien kunnioittaminen, vähemmistöihin kuuluvien oikeudet mukaan luettuina, ja että nämä arvot ovat jäsenvaltioille yhteisiä yhteiskunnassa, jolle on ominaista moniarvoisuus, syrjimättömyys, suvaitsevaisuus, oikeudenmukaisuus, yhteisvastuu sekä naisten ja miesten välinen tasa-arvo.

2. Euroopan unionin toiminnasta tehdyn sopimuksen 19 artiklan, jonka mukaan neuvosto voi Euroopan parlamentin hyväksynnän saatuaan toteuttaa asianmukaisia toimenpiteitä syrjinnän, muun muassa vammaisuuteen perustuvan, torjumiseksi.

3. Euroopan unionin toiminnasta tehdyn sopimuksen 10 artiklan, jonka mukaan unioni pyrkii politiikkojensa ja toimiensa määrittelyssä ja toteuttamisessa torjumaan kaiken syrjinnän, muun muassa vammaisuuteen perustuvan.

4. Euroopan unionin perusoikeuskirjan (1), jossa vahvistetaan oikeus syrjimättömyyteen ja periaate vammaisten sopeutumisesta yhteiskuntaan.

5. Yhdistyneiden Kansakuntien yleiskokouksen 13. joulukuuta 2006 hyväksymän Yhdistyneiden Kansakuntien yleissopimuksen vammaisten henkilöiden oikeuksista (2) (”YK:n yleissopimus”) sekä sen vapaaehtoisen pöytäkirjan.

6. 26. marraskuuta 2009 tehdyn neuvoston päätöksen vammaisten henkilöiden oikeuksia koskevan Yhdistyneiden Kansakuntien yleissopimuksen tekemisestä Euroopan yhteisön puolesta (3) ja sen liitteen lisäyksen, jossa luetellaan yleissopimuksen soveltamisalaan kuuluviin asioihin liittyvät yhteisön säädökset. Näitä ovat muun muassa neuvoston direktiivi 2000/78/EY (4), asetus (EY) N:o 1083/2006 (5), asetus (EY) N:o 1107/2006 (6) ja asetus (EY) N:o 1371/2007 (7).

7. joulukuussa 2003 annetut neuvoston päätelmät Euroopan vammaisten teemavuoden jatkotoimista (8) ja Euroopan komission vammaistoimintasuunnitelman 2003–2010 (9).

8. vammaisuudesta ja kehityksestä 19. tammikuuta 2006 annetun Euroopan parlamentin päätöslauselman (10).

9. vammaispolitiikasta vastaavien ministereiden kaksi epävirallista kokousta, jotka pidettiin 11. kesäkuuta 2007 Saksan puheenjohtajakaudella ja 22. toukokuuta 2008 Slovenian puheenjohtajakaudella, ja joissa ministerit käsittelivät YK:n yleissopimuksen täytäntöönpanoa ja sen sisällyttämistä vammaistoimintasuunnitelman ensisijaisiin tavoitteisiin sekä tunnustivat jäsenvaltioiden ja Euroopan unionin välisen yhteistyön merkityksen ihmisoikeuksiin perustuvan vammaisuutta koskevan lähestymistavan vahvistamisessa.

10. vammaispolitiikasta vastaavien ministereiden kolmannen epävirallisen kokouksen päätelmät ja Espanjan puheenjohtajakaudella 19.–21. toukokuuta 2010 järjestettävän vammaisuutta ja itsenäistä elämää koskevan konferenssin. Ministerit ja konferenssin osanottajat tarkastelivat YK:n yleissopimuksen täytäntöönpanon tilannetta lujittaen ihmisoikeuksiin perustuvaa vammaisuutta koskevaa lähestymistapaa ja korostivat yhteistyön merkitystä sekä jäsenvaltioiden kesken että vammaisten ja heidän etujärjestöjensä kanssa.

11. Euroopan talous- ja sosiaalikomitean vammaisten työllistymisen ja esteettömien mahdollisuuksien vaiheittaisesta parantamisesta 17. maaliskuuta 2010 annetun lausunnon (11), jonka mukaan vammaisia koskevaa Euroopan lainsäädäntöä, politiikkoja ja asianmukaista rahoitusta olisi edistettävä hyväksymällä uusia välineitä.

PANNEN TYYTYVÄISENÄ MERKILLE:

12. jäsenvaltioiden ja Euroopan unionin sitoumukset ja edistymisen, joita YK:n yleissopimuksen ratifiointi tai virallinen vahvistaminen ja täydellinen täytäntöönpano tulevat täydentämään;

13. vammaisuutta koskevien kysymysten määrittämisen Eurooppa 2020 -strategiaa koskevassa komission tiedonannossa (12) eurooppalaiseksi ja kansalliseksi prioriteetiksi köyhyyden torjunnan keskeisellä alalla; tiedonannossa todetaan, että komissio aikoo suunnitella ja toteuttaa ohjelmia kaikkein suojattomimpien sosiaalisen osallisuuden edistämiseksi erityisesti tarjoamalla innovatiivisia koulutus- ja työllistymismahdollisuuksia ja torjumalla vammaisten henkilöiden syrjintää; lisäksi siinä kehotetaan jäsenvaltioita ottaen huomioon kansallinen vastuu määrittelemään ja toteuttamaan toimenpiteitä, joilla puututaan erityisriskiryhmien, muun muassa vammaisten, olosuhteisiin;

14. vammaisten tilanteesta Euroopan unionissa 17. maaliskuuta 2008 annetun Euroopan unionin neuvoston ja neuvostossa kokoontuneiden jäsenvaltioiden hallitusten edustajien päätöslauselman (13);

15. Euroopan työmarkkinaosapuolten välisen joulukuussa 2009 tehdyn uuden riippumattoman sopimuksen osallisuutta edistävistä työmarkkinoista (14).

TODETEN, ETTÄ:

16. sosiaalisesti kestävän ja yhtenäisen Euroopan aikaansaamisen olisi perustuttava periaatteeseen ”ei mitään vammaisista ilman vammaisia” ja että tämä on mahdollista vain vammaisten osallisuuden ja osallistumisen avulla;

17. mahdollisuus päästä työelämään, hankkia koulutus, pääsy sosiaaliseen ja julkiseen elämään sekä tavaroiden ja palveluiden saatavuus ovat muiden alojen ohella edellytyksenä vammaisten henkilöiden kokonaisvaltaiselle osallisuudelle ja osallistumiselle yhteiskunnassa;

18. yksityissektorin osallistumisen vahvistaminen auttaa siinä, että vammaiset voivat elää itsenäistä elämää ja osallistua täysipainoisesti kaikilla elämän alueilla;

19. sosiaalinen osallisuus ja syrjimättömyys edistävät vammaisten osallistumista yhteiskuntaan ja siitä on taloudellista hyötyä koko yhteiskunnalle (15);

20. vammaiset henkilöt tarvitsevat korkealaatuisia, erilaisia ja yksilöllisiä yhteisöllisiä palveluja. Sosiaalipalvelujen kysyntä laajenee ja voi edistää uusien työpaikkojen luomista, myös vammaisia varten;

21. uusia työpaikkoja on tuettava ja edistettävä esteettömyyttä sekä kaikkien tarpeet huomioon ottavaa suunnittelua; tämä kehitys tarjoaa mahdollisuuden parantaa vammaisten laadukasta ja kestävää työllisyyttä;

22. vammaiset naiset kokevat usein kaksinkertaista syrjintää. Sukupuolten tasa-arvon huomioon ottaminen kaikissa asiaankuuluvissa vammaispolitiikoissa on hallitusten käytössä oleva väline tilanteen korjaamiseksi.

KEHOTTAVAT KOMISSIOTA TOIMIVALTANSA PUITTEISSA

23. tukemaan YK:n yleissopimuksen tehokasta täytäntöönpanoa jäsenvaltioissa ja Euroopan unionin toimielimissä;

24. laatimaan yhteistyössä jäsenvaltioiden, vammaisten ja heidän etujärjestöjensä ja muiden asianosaisten sidosryhmien kanssa uuden eurooppalaisen vammaisstrategian, joka perustuu EU:n perussopimuksissa, Eurooppa 2020 -strategiassa ja YK:n yleissopimuksessa vahvistettuihin arvoihin;

25. edistämään ja parantamaan esteettömyyttä perustamalla Euroopan esteettömille kaupungeille vuosittain jaettavan palkinnon;

26. vahvistamaan vammaisten ja heidän perheidensä sekä heidän etujärjestöjensä yhteistyö- ja osallistumisjärjestelyjä YK:n yleissopimuksen 4 artiklan täytäntöönpanon varmistamiseksi;

KEHOTTAVAT JÄSENVALTIOITA JA EUROOPAN KOMISSIOTA TOIMIVALTUUKSIENSA RAJOISSA TOTEUTTAMAAN SEURAAVAT TOIMENPITEET:

27. Yleiset poliittiset puitteet: a) edistetään YK:n yleissopimuksen ratifiointia ja soveltamista, jatketaan työtä käytännesääntöjen hyväksymiseksi ja mukautetaan tarvittaessa EU:n ja kansallista lainsäädäntöä yleissopimuksen määräyksiin; b) valtavirtaistetaan vammaisuuskysymykset kaikkiin Eurooppa 2020 -strategian lippulaivahankkeisiin ja, rajoittamatta jäsenvaltioiden kansallista toimivaltaa, kehitetään samalla tarvittaessa erityisesti vammaisuuteen liittyviä toimenpiteitä YK:n yleissopimuksen täytäntöönpanemiseksi yhteistyössä vammaisten ja heidän etujärjestöjensä ja muiden asianosaisten sidosryhmien kanssa; c) valtavirtaistetaan vammaisuuskysymykset horisontaalisesti ja koordinoidusti yleisten politiikkojen ja ohjelmien määrittelyssä, erityisesti työllisyyttä sekä sosiaalista suojelua ja osallisuutta koskevissa kansallisissa suunnitelmissa, ja jatketaan vammaisille ja heidän perheilleen tarkoitettujen erityisohjelmien kehittämistä kiinnittäen erityistä huomiota erityisen paljon tukea tarvitseviin; d) hyödynnetään vammaisten inhimillistä pääomaa, muun muassa kehittämällä asianmukaisia koulutus- ja työllisyystoimenpiteitä; tämä voi myös edistää pyrkimyksiä Eurooppa 2020 -strategian yhteydessä asetetun yleistavoitteen saavuttamiseksi eli tarkoitusta nostaa 20–64-vuotiaiden naisten ja miesten työllisyysaste 75 prosenttiin; e) edistetään koordinointia ja yhteistyötä jäsenvaltioiden ja komission sekä vammaisten, heidän etujärjestöjensä ja heidän perheidensä kesken yhteisten ratkaisujen löytämiseksi. Tarkoituksenmukainen EU:n ja kansallinen rahoitus, muun muassa tarvittaessa Euroopan sosiaalirahaston kautta, edistää laaja-alaista lähestymistapaa.

28. Koulutus: a) edistetään osallistavien koulutusjärjestelmien tukemista kaikilla tasoilla, jotta yhtäläisten mahdollisuuksien ja syrjimättömyyden periaatteille perustuva yleismaailmallinen oikeus koulutukseen toteutuisi; tämä tarkoittaa sellaisten politiikkojen kehittämistä, joilla pyritään tarjoamaan laadukasta koulutusta kaikille kansalaisille sekä järjestämään heille tarvittavat (taloudelliset, inhimilliset, kasvatukselliset, tekniset ja teknologiset) voimavarat; b) järjestetään opettajille perus- ja jatkokoulutusta koulutuksen kaikilla tasoilla, jotta he voisivat vastata vammaisten opiskelijoidensa erilaisiin tarpeisiin ja suorittaa tehtävänsä asianmukaisesti osallistavien koulutusjärjestelmien puitteissa. c) tuetaan koulutusjärjestelmissä toteutettavia parannuksia tarkoituksena poistaa stereotypiat ja edistää tietoisuutta ja suvaitsevaisuutta vammaisia kohtaan.

29. Esteettömyys: a) edistytään ehdotuksissa tukea mahdollisuuksia käyttää merikuljetuspalveluja ja kaupunki- ja kaukoliikennebusseja ja parantaa sähköisten palvelujen saavutettavuutta sekä hyödyntää paremmin uusia teknologioita osallisuuden parantamiseksi; b) tuetaan esteettömyyden ja kaikkien tarpeet huomioon ottavan suunnittelun periaatteita. Tässä yhteydessä muistutetaan, että asetuksessa (EY) N:o 1083/2006 Euroopan aluekehitysrahastosta, Euroopan sosiaalirahastosta ja koheesiorahastosta vaaditaan toimijoilta, että ne ottavat huomioon vammaisten mahdollisuuksia koskevan edellytyksen aina, kun toimintaa yhteisrahoitetaan rahastosta. c) käynnistetään keskustelu vammaisten eurooppalaisesta liikkuvuuskortista, jotta heille tarjottaisiin esteettömämpi kuljetusten saatavuus ja pääsy kulttuurilaitoksiin ja -tapahtumiin.

30. Työllisyys- ja sosiaaliset kysymykset: a) varmistetaan yhdenvertaista kohtelua työssä ja ammatissa koskevista yleisistä puitteista annetun direktiivin 2000/78/EY, muun muassa sen vammaisia koskevista kohtuullisista mukautuksista annettujen säännösten, täysimääräinen täytäntöönpano. b) tuetaan ammatillisen ohjauksen ja ammatillisen koulutuksen suunnittelua ja tarjoamista vammaisille heidän työllistymismahdollisuuksiensa parantamiseksi; c) tuetaan työmarkkinaosapuolten aloitteita, joilla edistetään vammaisten työmarkkinoille osallistumista, ammatillista koulutusta ja ammatillista kuntoutusta ja joilla torjutaan työhön liittyvää syrjintää vammaisuuden perusteella; d) tuetaan ja ylläpidetään vuoropuhelua vammaisten ja heidän etujärjestöjensä kanssa tietoisuuden lisäämiseksi ja tehokkaan yhteistyön varmistamiseksi asianmukaisen ohjausjärjestelmän puitteissa; e) kannustetaan paikallisen tason toimia vammaisten ja heidän perheidensä itsenäisen elämän edistämiseksi antaen etusija yhteisöllisille palveluille, mutta antaen samalla tarvittavaa tukea julkishallinnolle sen kaikilla tasoilla; f) kehitetään kestävää talouspolitiikkaa, jolla edistetään vammaisten osallisuutta yhteiskuntaan keskittyen ihmisoikeuksiin.

31. Kansainväliset kysymykset: a) edistetään vammaisten suojelua ja turvallisuutta vaaratilanteissa aseelliset konfliktit, humanitaariset hätätilanteet ja luonnononnettomuudet mukaan lukien; b) pyritään varmistamaan, että kehitysyhteistyö kansainväliset kehitysohjelmat mukaan lukien on osallistavaa ja että vammaisilla on mahdollisuus päästä niistä osallisiksi.

KEHOTTAVAT EUROOPAN UNIONIN TOIMIELIMIÄ:

32. jatkamaan pyrkimyksiä vammaisten yhdenvertaisen kohtelun ja yhtäläisten mahdollisuuksien takaamiseksi, toimimalla esimerkkinä ja kannustamalla toimielinten ja muiden EU:n elinten palkkaamien vammaisten työntekijöiden määrän kasvua, parantamalla esteetöntä pääsyä toimielinten omiin rakennuksiin, laitoksiin ja tieto- ja viestintäteknologioihin tietojenkäsittelyjärjestelmät ja internet sekä sen sovellukset mukaan lukien osoittaen siten todellista sitoutumista vammaisiin ja YK:n yleissopimuksen ja sovellettavan lainsäädännön EU:n toimielimille asettamien velvoitteiden noudattamiseen käytännössä.

ANTAVAT TUNNUSTUSTA VAMMAISTEN ETUJÄRJESTÖJEN TYÖSKENTELYLLE JA KANNUSTAVAT NIITÄ

33. jatkamaan työskentelyään kansalaisyhteiskunnan edustajina ilmoittaen tarpeistaan ja tehden ehdotuksia Euroopan unionin toimielimille ja kansallisille viranomaisille.

KEHOTTAVAT EUROOPAN UNIONIN TULEVIA PUHEENJOHTAJAVALTIOITA

34. vahvistamaan edelleen vammaisten ihmisoikeuksia koskevaa eurooppalaista näkökulmaa edistäen täysipainoista sosiaalista osallisuutta ja yhtäläisten mahdollisuuksien ja syrjimättömyyden täydellistä toteutumista varmistaen kaikkien sidosryhmien asianmukaisen osallistuminen;

35. tukemaan vammaispolitiikasta vastaavien ministereiden epävirallisten kokousten järjestämistä säännöllisesti;

36. hyödyntämään tarkoin koordinointia ja neuvoa antavia ryhmiä, kuten vammaiskysymyksiä käsittelevä korkean tason ryhmä, YK:n yleissopimuksen määräysten soveltamisen ja tulevan Euroopan vammaisstrategian täytäntöönpanon helpottamiseksi.

37. edistämään Euroopan unionin vammaisuutta koskevaa lähestymistapaa, joka perustuu Euroopan unionista tehdyssä sopimuksessa esitetyille arvoille, jotka sisältyvät myös Euroopan unionin toiminnasta tehtyyn sopimukseen ja Euroopan unionin perusoikeuskirjaan.

(1) EYVL C 364, 18.12.2000, s. 1.

(2) http://www.un.org/disabilities/convention/conventionfull.shtml

(3) EUVL L 23, 27.1.2010, s. 35.

(4) EYVL L 303, 2.12.2000, s. 16.

(5) EUVL L 210, 31.7.2006, s. 25.

(6) EUVL L 204, 26.7.2006, s. 1.

(7) EUVL L 315, 3.12.2007, s. 14.

(8) Asiak. 15206/03 + COR 1.

(9) KOM(2003) 650 lopullinen.

(10) EUVL C 287E, 24.11.2006, s. 336.

(11) SOC/363.

(12) Asiak. 7110/10.

(13) EUVL C 75, 26.3.2008, s. 1.

(14) http://www.etuc.org/IMG/pdf_06-EN-Inclusive-Labour-Markets.pdf

(15) Ks. työllisyyden ja sosiaaliasioiden pääosaston raportti sosiaalipolitiikan puuttumisesta aiheutuvista kustannuksista: ”Costs of non-social policy: Towards an economic framework of quality social policies — and the costs of not having them”, 3.1.2003. http://www.ucc.ie/social_policy/EU-docs-socpol/Fouarge_costofnonsoc_final_en.pdf